RamKid

Τo RamKid είναι γνωστή σειρά εκπαιδευτικών και ψυχαγωγικών έντυπων και CD-ROM, με σκοπό την εξοικείωση των παιδιών με τον υπολογιστή, ως αδελφική σειρά του περιοδικού RAM. Αποτελούσαν προηγουμένως ιδιοκτησία του Δημοσιογραφικού Οργανισμού Λαμπράκη.

Ιστορικό
Οι κύριοι χαρακτήρες της σειράς, Πέρης (Γιάννης Πολιτάκης) και Κάτια (Ελένη Κεφαλοπούλου), δημιουργήθηκαν στα τέλη του 2000, από τον ζωγράφο Ζήση Παπαγεωργίου. Εμφανίστηκαν τον Ιανουάριο του 2001 σε CD-ROM του περιοδικού RAM, ονόματι Πέρης και Κάτια: Τα Καλύτερα παιδικά παιχνίδια, που περιείχε 18 παιχνίδια, συμπεριλαμβανομένων παζλ, παιχνιδιών μνήμης, ζωγραφικής, και εκμάθησης των γραμμάτων και αριθμών. Λίγο αργότερα, ξεκίνησε μια σειρά κόμικ με τους δύο χαρακτήρες, η οποία παρουσιαζόταν στο RAM και κυρίως καυτηρίαζε την χρήση του υπολογιστή. Οι δύο έκαναν συχνά εμφανίσεις σε νέα παιχνίδια των συνοδευτικών CD-ROM του περιοδικού. Έναν χρόνο αργότερα, κυκλοφόρησε δεύτερη έκδοση του Πέρης και Κάτια.

Τον Φεβρουάριο του 2003, κυκλοφόρησε η πρώτη σειρά έντυπων βιβλίων και CD-ROM του RamKid, ονόματι Ο Πίπης ο υπολογιστής και οι φίλοι του, απευθυνόμενη σε παιδιά έως 12 ετών. Αργότερα, κυκλοφόρησε κι άλλη σειρά CD-ROM, ονόματι Πάμε σχολείο! μαζί με το RAM· κάθε τρεις από τους έξι δίσκους αντιστοιχούσαν στις τρεις πρώτες/τελευταίες τις τάξεις του δημοτικού σχολείου. Η σειρά έλαβε θετικές κριτικές, και κατά συνέπεια, κυκλοφόρησαν σε μεμονωμένη θήκη σε περίπτερα. Το 2004, κυκλοφόρησε σειρά με 5 CD-ROM, ελληνικά και αγγλόφωνα, η οποία αφορούσε τους ολυμπιακούς αγώνες, με αφορμή την διοργάνωση των ολυμπιακών αγώνων του 2004 στην Ελλάδα.

Ακολούθησαν οι σειρές Μαθαίνω με το PC, με 4 CD-ROM για καθένα από τα τρία σετ (με το καθένα να αντιστοιχεί σε δύο από τις τάξεις του Δημοτικού), και Μαθαίνω στο PC!, με 3 CD-ROM (Αγγλικά, Παιχνίδια και Μουσική). Σε αυτά έκαναν για πρώτη φορά την εμφάνισή τους δευτερεύοντες χαρακτήρες. Τον Ιανουάριο του 2005 ξεκίνησε η κυκλοφορία του ομότιτλου μηνιαίου περιοδικού του RamKid. Τα Ντινοραμάκια, ένας αρσενικός κι ένας θηλυκός δεινόσαυρος, και η Θάλεια, δημιουργήματα του καλλιτέχνη Λευτέρη Βλαχάκη, καθώς και τα Ραμάκια και ο Ρόμπι το ρομπότ, της Μαριάμ Κιουρί, έκαναν την πρώτη τους εμφάνιση εκεί.

Το 2008, ο πρώην μεγαλομέτοχος της ΔΟΛ και διευθύνων σύμβουλος της 4π Θεόδωρος Σπίνουλας έκανε συμφωνία με την ΔΟΛ για υπενοικίαση των τίτλων RAM, RamKid, HiTECH και National Geogrpahic, για να τους εκδώσει εκείνος μαζί με άλλα έντυπα. Στις 5 Δεκεμβρίου του έτους ξεκίνησε η κυκλοφορία σειράς 22 εγκυκλοπαιδικών τόμων (συνοδευόμενων από CD-ROM), ονόματι KidePedia από το RamKid. Άλλοι δέκα τόμοι της σειράς κυκλοφόρησαν από τον Μάιο μέχρι τον Ιούλιο του επόμενου έτους. Αργότερα κυκλοφόρησε κι άλλη σειρά παρόμοια με την KidePedia, σε συνεργασία με το National Geographic. Σε αντίθεση με την προηγούμενη έκδοση, στα CD-ROM υπήρχε ένθετο πλαισιωμένο με εκπαιδευτικά βίντεο, καθώς και δυνατότητα επιλογής φόντου.

Από τον Δεκέμβριο του 2009 μέχρι τον Μάιο του 2010, κυκλοφόρησαν 16 τεύχη της σειράς Babypedia, και από τις 14 Ιουνίου μέχρι τις 19 Αυγούστου του 2011, 10 τεύχη της σειράς ChefKids, όπου πρωταγωνιστούσαν μόνο οι Πέρης και Κάτια. Αυτές οι σειρές βιβλίων κυκλοφορούν σήμερα από την RadNet.

Από τον Σεπτέμβριο του 2018 κυκλοφορούν βιβλία σχετιζόμενα με τον Μέγα Αλέξανδρο και το Κλασικό Μπαλέτο, ως μέρος του RadKid, σειράς βιβλίων που αποτελεί τον διάδοχο του RamKid. Κυκλοφορεί επίσης σειρά βιβλίων και CD-ROM ονόματι Πέρης και Κάτια. Στους δίσκους περιέχονται παιχνίδια πανομοιότυπα με αυτά της KidePedia.

Παραπομπές

Ελληνικές εγκυκλοπαίδειες
Περιοδικά με τόπο έκδοσης την Ελλάδα
Σειρές βιντεοπαιχνιδιών